讀四家詩選四首 太白
作者：李綱
朝代：宋

paragraphs: 謫仙乃天人，薄遊人間世。
詞章號俊逸，邁往有英氣。
明皇重其名，召見如綺季。
萬乘尚僚友，公卿何介蔕。
脫靴使將軍，故自非因醉。
乞身歸舊隱，來去同一戲。
沈吟紫芝歌，緬邈青霞志。
笑著宫錦袍，江山聊傲睨。
肯從永王璘，此事不須洗。
垂天賦大鵬，端爲真隱子。
神遊八極表，捉月初不死。